62015TJ0182_RES
Vec T‑182/15
Sopra Steria Group SA
proti
Európskemu parlamentu
Rozsudok Všeobecného súdu (štvrtá komora) z 9. apríla 2019
„Verejné zákazky na služby – Postup verejného obstarávania – Poskytovanie informatických služieb Parlamentu, ako aj iným inštitúciám a orgánom Únie – Vylúčenie z postupov verejného obstarávania – Potenciálny konflikt záujmov – Neposkytnutie informácií vyžadovaných verejným obstarávateľom – Článok 107 ods. 1 písm. b) rozpočtového nariadenia – Transparentnosť – Proporcionalita – Rovnosť zaobchádzania – Článok 102 ods. 1 rozpočtového nariadenia“
Žaloba o neplatnosť – Právomoc Súdu Únie – Návrhy smerujúce k tomu, aby bol inštitúcii udelený príkaz – Návrhy smerujúce k tomu, aby bol prijatý deklaratórny rozsudok – Neprípustnosť
(Články 263, 264 a 266 ZFEÚ)
(pozri bod 52)
Verejné obstarávanie Európskej únie – Postup verejného obstarávania – Zadanie zákaziek – Vylúčenie uchádzačov v situácii potenciálneho konfliktu záujmov – Cieľ
(Nariadenie Európskeho parlamentu a Rady č. 966/2012, článok 107)
(pozri body 78, 79)
Verejné obstarávanie Európskej únie – Postup verejného obstarávania – Zadanie zákaziek – Vylúčenie uchádzačov v situácii potenciálneho konfliktu záujmov – Zavedenie zákazu predkladať ponuky na nezlučiteľné časti verejným obstarávateľom – Uplatniteľnosť počas celého postupu verejného obstarávania
(Nariadenie Európskeho parlamentu a Rady č. 966/2012, článok 107)
(pozri body 89 – 92)
Verejné obstarávanie Európskej únie – Postup verejného obstarávania – Zadanie zákaziek – Vylúčenie uchádzačov v situácii potenciálneho konfliktu záujmov – Neoznámenie informácií, ktoré vyžaduje verejný obstarávateľ, zo strany uchádzača – Dôsledky – Vylúčenie uchádzača, ktorý sa dopustil pochybenia
[Nariadenie Európskeho parlamentu a Rady č. 966/2012, článok 107 ods. 1 písm. b)]
(pozri body 102, 108, 126)
Verejné obstarávanie Európskej únie – Uzavretie zmluvy v rámci verejného obstarávania – Rokovacie konanie bez predchádzajúceho zverejnenia oznámenia o vyhlásení verejného obstarávania – Autonómna povaha vo vzťahu k iným postupom verejného obstarávania
[Nariadenie Európskeho parlamentu a Rady č. 966/2012, článok 107; nariadenie Komisie č. 1268/2012, článok 135 ods. 1 písm. a)]
(pozri bod 112)
Verejné obstarávanie Európskej únie – Postup verejného obstarávania – Povinnosť dodržiavať zásady rovnosti zaobchádzania s uchádzačmi a transparentnosti – Rozsah – Povinnosť formulovať podmienky a podrobnosti verejného obstarávania jasne, presne a jednoznačne
(Nariadenie Európskeho parlamentu a Rady č. 966/2012, článok 102 ods. 1)
(pozri bod 124)
Zhrnutie
Vo veci, v ktorej bol vydaný rozsudok z 9. apríla 2019, Sopra Steria Group/Parlament (T‑182/15), Všeobecný súd zamietol žalobu o neplatnosť proti rozhodnutiam Európskeho parlamentu o zamietnutí ponúk konzorcií IBI IUS a STEEL, ktorých členom bola žalobkyňa, a to pokiaľ ide o časti č. 2 a 3. Postup verejného obstarávania sa týkal poskytovania informatických služieb Parlamentu, ako aj iným inštitúciám a orgánom Európskej únie.
Verejné obstarávanie bolo rozdelené na osem častí. Súťažné podklady stanovovali, že dôsledkom predloženia ponuky na časť č. 2 alebo časť č. 3 je zákaz spočívajúci v tom, že uchádzač nemôže v prípade časti č. 4 predkladať ponuky ako jediná zmluvná strana, člen konzorcia alebo subdodávateľ. Dňa 22. mája 2014 predložili konzorciá IBI IUS a STEEL, ktorých členom bola žalobkyňa, ponuky na časti č. 2 a 3. V ten istý deň predložilo konzorcium TEPting, ktorého členom bola Steria Benelux, ponuku na časť č. 4. Trom ponukám, ktoré boli vybrané, boli pridelené rôzne poradia v rámci ich príslušných častí.
Dňa 5. septembra 2014 nadobudla žalobkyňa v rámci procesu zbližovania (zlúčenie) 90,52 % podiel na základnom imaní spoločnosti Groupe Steria, ktorej nepriamou takmer 100 % dcérskou spoločnosťou bola Steria Benelux. Dňa 12. novembra 2014 po zadaní zákazky, ale ešte pred podpisom zmlúv bol Parlament vedľajšími účastníkmi konania informovaný o procese zbližovania. Ten rozhodol o prerušení postupov verejného obstarávania v prípade častí č. 2, 3 a 4. Dňa 15. decembra 2014 konzorcium TEPting stiahlo svoju ponuku na časť č. 4.
Napadnutými rozhodnutiami, z ktorých každé sa zakladalo na tých istých dvoch samostatných dôvodoch, Parlament dospel na jednej strane k tomu, že došlo k porušeniu zákazu uvedeného v súťažných podkladoch, a to predkladať ponuky na nezlučiteľné časti, a na druhej strane k tomu, že v rozpore s článkom 107 ods. 1 písm. b) rozpočtového nariadenia (
1
) nebol vo vhodnom čase informovaný o zlúčení. Parlament preto zamietol ponuky konzorcií IBI IUS a STEEL.
V rámci preskúmania druhého dôvodu napadnutých rozhodnutí, ktorý bol sám osebe spôsobilý odôvodniť zamietnutie ponúk konzorcií IBI IUS a STEEL, Všeobecný súd usúdil, že skutočnosť, že žalobkyňa bola nepriamym významným vlastníkom podielov v spoločnosti Steria Beneluxu, mohla viesť k riziku neobjektívneho plnenia časti č. 4 touto spoločnosťou, keďže táto časť spočíva v hodnotení služieb poskytovaných na účely plnenia častí č. 2 a 3. Všeobecný súd preto dospel k záveru, že Parlament sa nedopustil pochybenia, keď usúdil, že od 5. septembra 2014 existovali skutočnosti, ktoré by mohli viesť ku konfliktu záujmov.
Podľa Všeobecného súdu zo súťažných podkladov vyplýva, že sa uchádzači zaviazali bezodkladne informovať verejného obstarávateľa o každej situácii konfliktu záujmov alebo o každej situácii, ktorá by mohla k takémuto konfliktu viesť.
Všeobecný súd preto usúdil, že v prejednávanej veci treba informácie o procese zbližovania medzi žalobkyňou a spoločnosťou Groupe Steria, ktorej dcérskou spoločnosťou bola spoločnosť Sopra Benelux, považovať za súčasť „informácií, ktoré si vyžiadal verejný obstarávateľ ako podmienku účasti na postupe verejného obstarávania“ v zmysle článku 107 ods. 1 písm. b) rozpočtového nariadenia.
Všeobecný súd dospel k záveru, že v súlade s článkom 107 ods. 1 písm. b) rozpočtového nariadenia a ako to vyplýva tiež zo súťažných podkladov, žalobkyni prináležalo, či už priamo alebo prostredníctvom konzorcia, ktorého bola členom, preukázať náležitú starostlivosť a z vlastnej iniciatívy a bezodkladne informovať Parlament o tom, že Sopra Group nadobudla 5. septembra 2014 podiely v spoločnosti Groupe Steria, tak aby mal Parlament k dispozícii všetky potrebné informácie na účely posúdenia situácie žalobkyne a prípadne na prijatie primeraných opatrení.
Konzorciá IBI IUS a STEEL, ktorých členom bola žalobkyňa, však informovali Parlament o procese akvizície spoločnosti Groupe Steria spoločnosťou Sopra Group prvýkrát až 21. novembra 2014, a to v nadväznosti na oznámenie Parlamentu z 19. novembra 2014 o prerušení postupu verejného obstarávania.
Oneskorenie, s ktorým boli tieto informácie poskytnuté Parlamentu a ktoré nebolo nijako odôvodnené, nemožno napriek tvrdeniam, ktoré žalobkyňa uviedla pred Všeobecným súdom, prijať.
(
1
)	Nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (Ú. v. EÚ L 298, 2012, s. 1).